กำชับผู้ว่าราชการจังหวัดทุกจังหวัด เตรียมความพร้อมดูแลประชาชน ป้องกันอันตรายจากอัคคีภัย ช่วงวันตรุษจีน
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ในฐานะผู้บัญชาการป้องกันและบรรเทาสาธารณภัยแห่งชาติ สั่งการไปยังผู้ว่าราชการจังหวัดทุกจังหวัด เตรียมความพร้อมป้องกันอันตรายจากอัคคีภัยและอุบัติภัยที่อาจเกิดขึ้น รวมทั้งป้องกันสกัดกั้นการแพร่ระบาดของโรคโควิด -19 ในช่วงวันตรุษจีน วันที่ 30 มกราคม-1 กุมภาพันธ์ 2565 โดยให้องค์กรปกครองส่วนท้องถิ่นในพื้นที่ตรวจสอบ และปรับปรุงข้อมูลพื้นที่เสี่ยงต่อการเกิดอัคคีภัยให้เป็นปัจจุบัน ซักซ้อมการปฏิบัติงาน เข้มงวดตรวจตราอาคารสถานที่ โป๊ะ ท่าเทียบเรือโดยสาร หากพบมีสภาพไม่มั่นคง แข็งแรง ให้ประสานหน่วยงานที่เกี่ยวข้องเข้าซ่อมแซม เตรียมพร้อมบุคลากร อุปกรณ์ เครื่องจักรกลสาธารณภัย พร้อมปฏิบัติงานตลอด 24 ชั่วโมง โดยเฉพาะสถานที่ที่มีการจัดงานและมีการจุดพลุ ประทัด ดอกไม้เพลิง ในการบังคับใช้กฎหมายโดยเคร่งครัด และรณรงค์ประชาสัมพันธ์ให้ประชาชนลดกิจกรรมการเผาทุกชนิด เพื่อลดการเกิดฝุ่นละอองขนาดเล็ก (PM2.5) และอันตรายจากอัคคีภัยรัฐมนตรีว่าการกระทรวงมหาดไทย  กล่าวเพิ่มเติมว่า ปัจจุบันประเทศไทยยังคงอยู่ในช่วงการเฝ้าระวังป้องกันการแพร่ระบาดของโรคโควิด -19 จึงกำชับหน่วยงานที่เกี่ยวข้อง ปฏิบัติตามมาตรการป้องกันโรคของกระทรวงสาธารณสุขโดยเคร่งครัด โดยเฉพาะในพื้นที่/สถานที่ที่มีความเสี่ยง โดยยกระดับป้องกันควบคุมโรคสำหรับการจัดกิจกรรม ตามมาตรการความปลอดภัยสำหรับองค์กรและรณรงค์ขอความร่วมมือประชาชนปฏิบัติตามมาตรการ ใช้แอปพลิเคชันไทยชนะเมื่อไปยังสถานที่ต่างๆ เพื่อเฉลิมฉลองในช่วงเทศกาลตรุษจีน ตามชีวิตวิถีใหม่